b"\n_START_ARTICLE_\nPoliakrilamidna gelska elektroforeza DNK\n_START_PARAGRAPH_\nPoliakrilamidno gelsko elektroforezo (PAGE) uporabljamo za lo\xc4\x8devanje manj\xc5\xa1ih fragmentov DNK (od 5 do 500 bp). S to metodo lahko dose\xc5\xbeemo zelo veliko lo\xc4\x8dljivost fragmentov in lo\xc4\x8dimo celo molekuli, ki se razlikujeta za 1 bp. Osnovni gradnik poliakrilamidnih gelov je akrilamid. Polimerizacija akrilamida ste\xc4\x8de v prisotnosti prostih radikalov, katerih vir je obi\xc4\x8dajno amonijev persulfat, stabilizira pa jih TEMED (N,N,N',N'-tetrametiletilendiamin). \xc4\x8ce v polimerizacijsko reakcijo vklju\xc4\x8dimo bifunkcionalni reagent N,N'-metilembisakrilamid, se poliakrilamidne verige pre\xc4\x8dno pove\xc5\xbeejo in tvorijo gel. Gel vlijemo med dve stekleni plo\xc5\xa1\xc4\x8di, vzorce pa nana\xc5\xa1amo z vrha. Obi\xc4\x8dajno pripravljamo 3,5 do 20% gele, ki imajo eno molekulo bisakrilamida na 29 molekul akrilamida. Za lo\xc4\x8devanje dvoveri\xc5\xbene DNK uporabljamo nedenaturacijske pogoje in nizke napetosti (1-8 V/cm). Denaturacijske poliakrilamidne gele pa uporabljamo za lo\xc4\x8devanje enoveri\xc5\xbenih DNK."